PSG留力幾乎輸波 關鍵球員受傷恐怖吐血
2024年04月07日 12:01
東網電視
更多新聞短片
洛迪梅基尼受傷吐血。
周日(7日)凌晨法甲,巴黎聖日耳門(PSG)主場迎戰克萊蒙特,主隊為留力周中歐聯8強對巴塞隆拿,今仗正選收起基利安麥巴比、奧士文尼迪比利等多位主力,最終驚險1比1逼和對手。PSG守將洛迪梅基尼今仗勇戰受傷,而且一度恐怖吐血,場面嚇人。
PSG喺法甲遙遙領先,教練安歷基有本錢為歐聯留力,不過比賽早段就有意外發生,右閘洛迪梅基尼同對方門將相撞後,曾經吐出一大啖血,滿面鮮血畫面相當恐怖,安歷基亦即時安排阿舒拉夫入替。不過洛迪梅基尼就希望繼續比賽,當佢見到換人燈牌後,即情緒失控大發雷霆,要由總監作出安撫,佢亦嬲爆爆咁直返更衣室。
PSG喺32分鐘被克萊蒙特入波,到下半場中段換入基利安麥巴比、李康仁等攻擊球員加強進攻,終於喺完場前5分鐘由干卡路追平1比1完場。安歷基賽後表示,換走洛迪梅基尼只係預防性質,由於阿舒拉夫喺歐聯要停賽,預計洛迪梅基尼對巴塞隆拿會出任正選右閘。